b"\n_START_ARTICLE_\nSultanatet Sennar\n_START_PARAGRAPH_\nSultanatet Sennar (arabisk: arabisk: \xd8\xb3\xd9\x84\xd8\xb7\xd9\x86\xd8\xa9 \xd8\xb3\xd9\x86\xd8\xa7\xd8\xb1; Sal\xe1\xb9\xadanat Sann\xc4\x81r), ogs\xc3\xa5 kendt som Det bl\xc3\xa5 sultanat (arabisk: \xd8\xa7\xd9\x84\xd8\xb3\xd9\x84\xd8\xb7\xd9\x86\xd8\xa9 \xd8\xa7\xd9\x84\xd8\xb2\xd8\xb1\xd9\x82\xd8\xa7\xd8\xa1; as-Sal\xe1\xb9\xadanat az-Zarq\xc4\x81) var et afrikansk islamsk rige, som herskede over et stort omr\xc3\xa5de i Nord\xc3\xb8stafrika mellem 1504 og 1821. Sultanatet er blevet kendt som Funj efter dynastiets etnicitet og som Senn\xc4\x81r (ogs\xc3\xa5 skrevet Sinnar, Sannar) efter hovedstaden.\n_START_SECTION_\nOprindelse\n_START_PARAGRAPH_\nI det 15. \xc3\xa5rhundrede var omr\xc3\xa5det i Nubien, som tidligere var blevet kontrolleret af Makuria opdelt i en r\xc3\xa6kke mindre stater, som ofte blev udsat for angreb fra \xc3\xb8rkennomader. Man ved mindre om situationen i Alodia), men det lader til, at staten kollapsede. Omr\xc3\xa5det blev genforenet af 'Abd Allah Jamma, j\xc3\xa6geren som kom fra den \xc3\xb8stlige del af omr\xc3\xa5det, som var blevet rig og m\xc3\xa6gtig p\xc3\xa5 grund af handelen p\xc3\xa5 Det R\xc3\xb8de Hav. 'Abd Allahs rige blev kortvarigt, da funjerne ledet af Amara Dunqas i begyndelsen af det 16. \xc3\xa5rhundrede ankom fra syd, hvor shillukene havde drevet dem nord over. Funjerne besejrede 'Abd Allah og oprettede deres eget konged\xc3\xb8mme med hovedstaden Sennar.\n_START_SECTION_\nReligion\n_START_PARAGRAPH_\nFunjernes oprindelige religion var en blanding af animisme og kristendom. Islam fik stor betydning, og i 1523 konverterede riget officielt til islam, selv om flere elementer fra den gamle tro overlevede.\n_START_SECTION_\nEkspansion og konflikter\n_START_PARAGRAPH_\nSenn\xc4\x81r udvidede hurtigt sit omr\xc3\xa5de p\xc3\xa5 bekostning af de omliggende stater. Rigets magt blev spredt over al-\xc7\xa6azirah, Butana, Bayuda og det sydlige Kordofan. Etiopien f\xc3\xb8lte sig truet, men p\xc3\xa5 grund af indre problemer var riget ikke i stand til at intervenere. Det nyerobrede osmanniske Egypten s\xc3\xa5 ogs\xc3\xa5 den nye stat i syd som en trussel og invaderede riget med en stor styrke, men de lykkedes ikke at erobre omr\xc3\xa5det, s\xc3\xa5 osmannerne bef\xc3\xa6stede i stedet gr\xc3\xa6nsen og styrkede sin kontrol over det nordlige Nubien. Denne gr\xc3\xa6nse kom til at best\xc3\xa5 frem til 1821._NEWLINE_Relationerne med Kejserriget Etiopien var mere problematiske, da begge stater \xc3\xb8nskede kontrollen over lavlandet i gr\xc3\xa6nselandet mellem dem. Etiopierne flyttede med tiden deres hovedstad til den n\xc3\xa6rliggende by Gonder og sikrede derved deres indflydelse over omr\xc3\xa5det. Konflikten med shillukerne i syd fortsatte, men p\xc3\xa5 grund af dinkaenes voksende magt blev de tvunget ind i en vanskelig alliance. Under sultan Badi 2. erobrede Sennar Konged\xc3\xb8mmet Taqali i vest og gjorde dets hersker (kaldet woster eller makk) til sin vasal.\n_START_SECTION_\nMilit\xc3\xa6rkultur\n_START_PARAGRAPH_\nSann\xc4\x81rs h\xc3\xa6re baserede sig mest p\xc3\xa5 tungt kavaleri: kavalerister rekrutterede fra adelen bev\xc3\xa6bnede med lange sv\xc3\xa6rd, da t\xc3\xa5-stigb\xc3\xb8jlen gjorde brug af lanser umulig. Disse ryttere var udstyrede med ringbrynjer, mens hestene var udstyrede med tykke t\xc3\xa6pper og kobberbeskyttelse p\xc3\xa5 hovedet. En st\xc3\xb8rre del af soldaterne var infanterister udstyrede med sv\xc3\xa6rd og rustninger. Den st\xc3\xa5ende h\xc3\xa6r var den st\xc3\xb8rste i \xc3\x98stafrika frem til 1810-erne og boede i garnisoner i borge og forter rundt omkring i riget. At riget baserede sig p\xc3\xa5 en st\xc3\xa5ende h\xc3\xa6r gjorde, at selv om deres h\xc3\xa6re var mindre, form\xc3\xa5ede de professionelle Sennar-soldater at besejre deres ringere organiserede rivaler.\n_START_SECTION_\nSamfund\n_START_PARAGRAPH_\nSultanatet var i stor grad delt af geografiske og etniske skillelinjer. Samfundet var inddelt i seks etniske grupper, og der var et skarpt skel mellem dem, som var efterkommere fra det gamle konged\xc3\xb8mme Alodia, og resten af Sennar. Alodierne overtog kappen efter den besejrede 'Abd Allah Jamma og blev kendt som abdallab. I slutningen af 1500-tallet gjorde de opr\xc3\xb8r under Ajib den store, som besejrede Sennar-kongerne og gjorde dem til sine vasaller, og i 1606 havde han erobret n\xc3\xa6sten hele riget. Under Adlan 1. blev Sennar-samfundet omorganiseret, og de besejrede Ajib i en r\xc3\xa6kke slag. Til sidst kom man frem til et kompromis, hvor Ajib og hans efterf\xc3\xb8lgere skulle styre Sennar-provinsen Dongola med en h\xc3\xb8j grad af selvstyre.\n_START_SECTION_\nHandel\n_START_PARAGRAPH_\nHovedstaden Senn\xc4\x81r blomstrede p\xc3\xa5 grund af handelen med andre stater og var hjem for repr\xc3\xa6sentanter fra store dele af Mellem\xc3\xb8sten og Afrika. Herskernes magt og velstand afhang af kontrollen over \xc3\xb8konomien. Monarken kontrollerede alle karavanerne og guldforsyningen, som var statens vigtigste valuta. Med tiden mistede de denne kontrol, og fremmede valutaer blev brugt s\xc3\xa5 meget af de udenlandske handelsm\xc3\xa6nd, at herskeren n\xc3\xa6sten mistede kontrollen over \xc3\xb8konomien. Den blomstrende handel f\xc3\xb8rte til, at en velst\xc3\xa5ende handelsstand med uddannede m\xc3\xa6nd opstod. Disse studerede mange islamiske tekster og begyndte at bekymre sig for mangelen p\xc3\xa5 ortodoks religion i riget. Monarkiet i Sennar var l\xc3\xa6nge blevet regnet for at v\xc3\xa6re delvis guddommeligt i stil med gamle traditioner, men denne tradition stred klart med islamisk l\xc3\xa6re. Mange festivaler og ritualer havde ogs\xc3\xa5 overlevet fra tidligere tider, og flere af dem indeholdt et h\xc3\xb8jt forbrug af alkohol. Disse traditioner blev afskaffede.\n_START_SECTION_\nNedgangstid\n_START_PARAGRAPH_\nSenn\xc4\x81rs storhedstid var i slutningen af det 16. \xc3\xa5rhundrede, men i det 17. \xc3\xa5rhundrede gik riget ind i en nedgangsperiode, da herskerne mistede meget af deres magt. Deres st\xc3\xb8rste udfordring var de handelsfinansierende 'ulamaer, som insisterede p\xc3\xa5, at de havde ret til at styre med lovene._NEWLINE_I 1762 blev Badi 4. styrtet i et kup udf\xc3\xb8rt af Abu Likayik fra de r\xc3\xb8de hamajer i nord\xc3\xb8st. Abu Likayik indsatte et andet medlem af sultanfamilien som sin marionethersker mens hans selv styrede som regent. Dette blev starten p\xc3\xa5 en lang konflikt mellem funjsultanerne, som fors\xc3\xb8gte at genoprette deres uafh\xc3\xa6ngighed, og hamajregenterne, som fors\xc3\xb8gte at beholde deres kontrol over den faktiske magt i Sennar._NEWLINE_Disse indre magtkampe sv\xc3\xa6kkede staten, og i slutningen af det 18. \xc3\xa5rhundrede tog Adlan 2., s\xc3\xb8n af Taifara, magten i en urolig tid, hvor tyrkerne skaffede sig en tilstedev\xc3\xa6relse i sultanatet. At-Tahir Agha, den tyrkiske hersker for en provins i Sudan, giftede sig med Khadija, datteren af Mek Adlan 2., hvilket f\xc3\xb8rte til, at Sennar i st\xc3\xb8rre grad kunne assimileres med det osmanniske rige._NEWLINE_I 1821 ledede general Isma'il ibn Muhammad Ali, s\xc3\xb8n af den nominelt osmannisk-tro khediv af Egypten Muhammad 'Al\xc4\xab, en h\xc3\xa6r syd over til Sennar. Han m\xc3\xb8dte ingen modstand fra den sidste sultan, hvis rige blev absorberet i det osmanniske Egypten. Siden blev regionen en del af Anglo-egyptisk Sudan, som fik sin uafh\xc3\xa6ngighed som republikken Sudan i 1956."